2009/0035 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta v prvi obravnavi z namenom sprejetja direktive Evropskega parlamenta in Sveta o spremembi Direktive Sveta 78/660/EGS o letnih računovodskih izkazih posameznih vrst družb v zvezi z mikrosubjekti

(Besedilo velja za EGP)

OZADJE

Datum predložitve predloga Evropskemu parlamentu in Svetu (dokument COM(2009) 83 konč. – 2009/0035 COD): | 26. 2. 2009. |

Datum mnenja Evropskega ekonomsko-socialnega odbora: | 15. 7. 2009. |

Datum stališča Evropskega parlamenta, prva obravnava: | 10. 3. 2010. |

Datum predložitve spremenjenega predloga: | ni relevantno. |

Datum sprejetja stališča Sveta: | 12. 9. 2011. |

CILJ PREDLOGA KOMISIJE

Predlog Komisije je bil sprejet v okviru pobude za boljše oblikovanje predpisov. Z zagotovitvijo možnosti državam članicam, da mikrosubjekte izvzamejo iz zahtev četrte direktive o pravu družb[1], je bil cilj predloga poenostaviti in izboljšati veljavni zakonodajni okvir, da bi omejili obveznosti obveščanja, ki izhajajo iz računovodskih zahtev za mikrosubjekte v EU, in sicer z namenom:

- zmanjšati upravno breme in

- omogočiti uskladitev zahtev v zvezi s poročanjem za mikrosubjekte z dejanskimi potrebami uporabnikov in pripravljavcev računovodskih izkazov.

PRIPOMBE K STALIščU SVETA

3.1 Splošne pripombe

Kot ključna prednostna naloga načrta za boljše oblikovanje predpisov je bila februarja 2009 predlagana zadevna sprememba po skrajšanjem postopku, da bi kratkoročno dosegli znatno poenostavitev.

Po zahtevi Komisiji decembra 2008, da nadaljuje s poenostavitvijo računovodstva, je Evropski parlament predlog pozdravil v zakonodajni resoluciji iz marca 2010. Vendar je med drugim sprejel spremembo, s katero zahteva, da bi morale biti družbe še vedno z zakonodajo EU zavezane k vodenju računovodskih evidenc, ki prikazujejo poslovne transakcije družbe in njeno finančno stanje.

Svet je v splošnem pozdravil cilj Komisije, da poenostavi veljavno zakonodajo za mikrosubjekte. Medtem ko je večina v Svetu pozdravila predlog Komisije, je manjšina, ki lahko prepreči sprejetje odločitve, menila, da predlog Komisije ni bil v celoti primeren način za doseganje navedenih ciljev. Stališče Sveta odraža kompromis med temi mnenji. Zlasti ohranja obveznost za mikrosubjekte na ravni EU, da pripravijo računovodske izkaze.

3.2 Upoštevanje sprememb, ki jih je uvedel Evropski parlament

1. Uvedena sprememba, ki zahteva, da morajo biti mikrosubjekti še vedno predmet obveznega vodenja računovodskih evidenc, ki prikazujejo poslovne transakcije družbe in njeno finančno stanje: bistvo te spremembe je ohranjeno v uvodni izjavi 5 stališča Sveta (zadnji stavek).

2. Različne spremembe, ki poudarjajo, da bi morale države članice imeti možnost, da se prosto odločijo o izvzetju mikrosubjektov ali ne, pri čemer morajo zlasti upoštevati razmere na nacionalni ravni glede števila podjetij, za katere se uporabljajo mejne vrednosti, določene v Direktivi: bistvo teh sprememb je ohranjeno v uvodnih izjavah 6 in 7 ter členu 2 stališča Sveta.

3.3 Novi ukrepi, uvedeni s stališčem Sveta

Predlog Komisije je bil spremeniti Direktivo 78/660/EGS o letnih računovodskih izkazih družb z omejeno odgovornostjo v EU na naslednji način:

3. Oblikovanje kategorije mikrosubjektov, opredeljenih kot družb, ki na dan svoje bilance stanja ne presegajo omejitev dveh od spodnjih treh meril:

4. skupna bilančna vsota: 500 000 EUR;

5. čisti prihodki od prodaje: 1 000 000 EUR;

6. povprečno število zaposlenih v poslovnem letu: 10.

7. Države članice bi lahko mikrosubjekte, ki so v njihovi pristojnosti, izvzele iz katerih koli obveznosti iz Direktive 78/660/EGS.

Stališče Sveta je podprlo pristop, po katerem bi obstajala ločena kategorija družbe mikrosubjekta, vendar je predlagalo novo opredelitev, ki bi zmanjšala mejne vrednosti glede obsega za skupno bilančno vsoto na 250 000 EUR in za čiste prihodke na 500 000 EUR. Komisija ocenjuje, da bi s temi nižjimi mejnimi vrednostmi poenostavitveni ukrepi iz stališča Sveta dosegli okoli 15 % manj družb, kot bi jih dosegel predlog Komisije.

Svet je predlagal, da države članice ne bi smele imeti možnosti zagotavljanja popolnega izvzetja iz računovodskih zahtev EU za mikrosubjekte, ampak je namesto tega predlagal številne poenostavitve, ki bi jih države članice lahko sprejele, vključno z naslednjimi:

- možnost zmanjšati obseg informacij, ki se navajajo v računovodskih izkazih, v skladu s poenostavljenima načrtoma za pripravo bilance stanja in poslovnega izida. Poleg tega lahko država članica mikrosubjekte oprosti obveznosti izračuna pasivnih časovnih razmejitev in predplačil v zvezi z določenimi vrstami izdatkov;

- možnost znatno zmanjšati obseg informacij, ki se običajno navajajo v pojasnilih k računovodskim izkazom, in dovoliti, da se te informacije navaja ob koncu bilance stanja;

- možnost izvzeti mikrosubjekte iz objavljanja računovodskih izkazov pod pogojem, da se jih predloži pristojnemu organu, ki nato v nacionalni register shrani vsaj bilanco stanja.

Zaradi zagotavljanja varnosti in večje primerljivosti med računovodskimi izkazi mikrosubjektov je Svet predlagal, da se za to kategorijo družb prepove računovodenje po poštenih vrednostih.

V primerjavi s predlogom Komisije bi stališče Sveta vseeno še naprej predpisovalo določeno število računovodskih obveznosti na ravni EU, vključno z na primer splošnimi pravili vrednotenja, obveznima načrtoma za bilanco stanja in izkaz poslovnega izida ter minimalnimi zahtevami glede preglednosti.

SKLEPNA UGOTOVITEV

Svet je stališče v prvi obravnavi sprejel s kvalificirano večino. Čeprav precej spreminja predlog Komisije, zlasti pri opredelitvi mikrosubjektov, ohranja namen predloga Komisije, da se državam članicam ponudi možnost izvzetja mikrosubjektov iz pomembnega števila obremenjujočih računovodskih obveznosti na ravni EU. Medtem ko je bil predlog Komisije dovoliti popolno izjemo, bi stališče Sveta to izjemo omejilo na vnaprej določeno število področij, ki bi še vedno omogočila znaten napredek v smeri poenostavitve.

Komisija zato meni, da lahko stališče Sveta podpre. Ob upoštevanju mnenja Evropskega parlamenta v prvi obravnavi se Komisija zavezuje, da bo spodbujala medinstitucionalna pogajanja, da se doseže sprejemljiv kompromis za oba sozakonodajalca.

[1] Direktiva 78/660/EGS z dne 25. julija 1978 o letnih računovodskih izkazih posameznih vrst družb, ki temelji na členu 54(3)(g) Pogodbe, UL L 222, 14.8.1978, str. 11.